Broj: 711-I-1736-M-114/22-02-21

Zagreb, 09. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev** **Martine Brmbolić, ravnateljice Zavoda za hitnu medicinu Ličko senjske županije,** za davanjem mišljenja Povjerenstva, na 163. sjednici održanoj dana 09. ožujka 2022.g. daje sljedeće

 **MIŠLJENJE**

1. **Sukladno članku 17. stavku 1. ZSSI-a, obveznica Martina Brmbolić, ravnateljica Zavoda za hitnu medicinu Ličko senjske županije, ne može istovremeno uz obnašanje navedene dužnosti, obnašati javnu dužnost člana općinskog izbornog povjerenstva.**
2. **Obveznica Martina Brmbolić, ravnateljica Zavoda za hitnu medicinu Ličko senjske županije, može istovremeno uz obnašanje navedene javne dužnosti biti član Službeničkog suda Ličko-senjske županije kao administrativno upravnog tijela te za rad u istome primati naknadu, koju je sukladno članku 17. stavku 4. ZSSI-a dužna prijaviti Povjerenstvu prilikom podnošenja imovinske kartice.**

Obrazloženje

Zahtjev za davanjem mišljenja Povjerenstva podnijela je obveznica Martina Brmbolić ravnateljica Zavoda za hitnu medicinu Ličko-senjske županije. U Povjerenstvu zahtjev je zaprimljen 23. veljače 2022. pod poslovnim brojem 711-U-3228-M-114/22-01-5, povodom kojeg se vodi predmet broj M-114/22.

Uvidom u registar nadležnog trgovačkog suda utvrđeno je da je Ličko Senjska-županija

osnivač Zavoda za hitnu medicinu Ličko-senjske-županije.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona, stoga je Martina Brmbolić povodom obnašanja dužnosti ravnateljice Zavoda za hitnu medicinu Ličko-senjske županije dužna pridržavati se odredbi navedenog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je po struci diplomirana pravnica s položenim pravosudnim ispitom te da je godinama sudjelovala u radu općinskih izbornih povjerenstava na izborima (parlamentarni, lokalni, EU parlament, referendum).

Obveznica pojašnjava da se izborno povjerenstvo određuje za svake izbore posebno, te da se izabranim članovima isplaćuje naknada za rad u povjerenstvu.

Također obveznica u zahtjevu za mišljenjem navodi da je članica Službeničkog suda za područje Ličko-senjske županije koji odlučuje o povredama službene dužnosti lokalnih i regionalnih službenika i namještenika, dok se sam sastav sudskog vijeća bira ad hoc za određeni predmet, te da se za provođenje postupka dobiva naknada (ako je član imenovan u vijeće za konkretni predmet).

Obveznica traži mišljenje Povjerenstva može li biti članica izbornog povjerenstva te članica Službeničkog suda.

Člankom 43. stavkom 2. Zakona o lokalnim izborima ( „Narodne novine broj: 144/12, 121/16, 98/19, 42/20, 144/20, 37/21 u daljnjem tekstu: Zakon o lokalnim izborima) propisano je da županijska izborna povjerenstva imenuju gradska i općinska izborna povjerenstva na svom području, dok sukladno stavku 3. istog članka izborno povjerenstvo Grada Zagreba te gradska i općinska izborna povjerenstva imenuju i raspuštaju biračke odbore na svom području.

Nadalje, u članku 52. Zakona o lokalnim izborima propisano je da se gradsko izborno povjerenstvo, odnosno općinsko izborno povjerenstvo izravno brine o zakonitoj pripremi i provedbi izbora za članove općinskog, odnosno gradskog vijeća, kao i za izbor općinskog načelnika, odnosno gradonačelnika i zamjenika gradonačelnika, obavlja sve tehničke pripreme za obavljanje izbora na svom području, ovjerava očitovanja kandidata o prihvaćanju kandidature za članove općinskog, odnosno gradskog vijeća i kandidata za općinskog načelnika, odnosno gradonačelnika i zamjenika gradonačelnika, na temelju pravovaljanih prijedloga objavljuje kandidacijske liste, sastavlja i objavljuje zbirnu listu svih kandidacijskih lista za izbor članova općinskog, odnosno gradskog vijeća te objavljuje zbirnu listu kandidatura za izbor općinskog načelnika, odnosno gradonačelnika i zamjenika gradonačelnika, određuje biračka mjesta na svom području, nadzire rad biračkih odbora na biračkim mjestima, nadzire pravilnost izborne promidžbe za općinske, odnosno gradske izbore u skladu s ovim Zakonom, prikuplja i zbraja rezultate glasovanja za članove županijske skupštine i župana i zamjenika župana na biračkim mjestima na svom području i dostavlja ih županijskom izbornom povjerenstvu zajedno sa zapisnikom o svom radu, u roku od 24 sata od zatvaranja biračkih mjesta, prikuplja i zbraja rezultate glasovanja na svom području za izbor članova općinskog, odnosno gradskog vijeća te općinskog načelnika, odnosno gradonačelnika i zamjenika gradonačelnika, objavljuje rezultate izbora za članove općinskog, odnosno gradskog vijeća, te za općinskog načelnika, odnosno gradonačelnika i zamjenika gradonačelnika, utvrđuje je li osigurana odgovarajuća zastupljenost predstavnika nacionalnih manjina u predstavničkom i izvršnom tijelu grada, odnosno općine, prikuplja rezultate izbora po biračkim mjestima na svojem području i dostavlja ih županijskom izbornom povjerenstvu radi objave na internetskim stranicama županije, određuje članove stručnog tima za obavljanje administrativnih i tehničkih poslova, kao i visinu naknade članova stručnog tima prema kriterijima vrednovanja rada, obavlja poslove vezane uz financiranje izborne promidžbe propisane posebnim zakonom i obvezatnim uputama Državnog izbornog povjerenstva te obavlja i druge poslove određene tim Zakonom.

Člankom 3. stavcima 1. i 2. ZSSI-a propisano je tko su obveznici u smislu toga Zakona, dok članak 17. stavak 1. ZSSI-a propisuje da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Međutim, pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga obveznika definiranog ZSSI-om. Druga javna dužnost iz članaka 17. Zakona podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. ZSSI-a**.**

U odnosu na dužnost člana općinskog izbornog povjerenstva zaduženog za organiziranje i provedbu izbora, imajući u vidu ovlasti izbornih povjerenstva u pripremi i provedbi izbora, radi se o drugoj javnoj dužnosti.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI/21-a za vrijeme obnašanja dužnosti iz članka 3. ZSSI/21-a, posebnim zakonom treba biti propisana takva mogućnost.

U ovome slučaju niti odredbama Zakona o zdravstvenoj zaštiti („Narodne novine“, broj 100/18., 125/19. i 147/20), kojim su propisane ovlasti kao i način imenovanja te razrješenja ravnatelja zdravstvene ustanove nije propisano da bi ravnatelj zavoda za hitnu medicinu, koji je obveznik u smislu odredbi ZSSI/21-a, istodobno mogao biti član općinskog izbornog povjerenstva.

Sukladno navedenom, obveznica Martina Brmbolić, ravnateljica Zavoda za hitnu medicinu Ličko senjske županije, ne može istovremeno uz obnašanje navedene dužnosti, obnašati javnu dužnost člana općinskog izbornog povjerenstva**.**

Sukladno članku 47. stavak 3. 1. Zakona o službenicima i namještenicima u lokalnoj i područnoj (regionalnoj) samoupravi („Narodne novine broj: 86/08,61/11, 04/18, 112/19 u daljnjem tekstu: Zakona o službenicima i namještenicima u lokalnoj i područnoj (regionalnoj) samoupravi) o teškim povredama službene dužnosti u prvom stupnju odlučuje nadležni službenički sud, a u drugom stupnju Viši službenički sud ustrojen za državne službenike.

 Člankom 48. stavkom 1. Zakona o službenicima i namještenicima u lokalnoj i područnoj (regionalnoj) samoupravi propisano je da se službenički sudovi ustrojavaju za područje županije i Grada Zagreba, dok je u stavku 2. propisano da predsjednika i članove službeničkog suda imenuje županijska skupština odnosno gradska skupština Grada Zagreba.

 U stavku 3. istog članka propisano je da predsjednikom i članovima službeničkog suda iz stavka 2. ovoga članka ne može biti imenovan član predstavničkog tijela jedinice lokalne i područne (regionalne) samouprave, općinski načelnik, gradonačelnik i župan te pročelnik upravnog tijela jedinice lokalne i područne (regionalne) samouprave.

Sukladno članku 51. stavak 1. i 2. Zakona službenicima i namještenicima u lokalnoj i područnoj (regionalnoj) samoupravi službenički sudovi imaju predsjednika i najmanje šest članova od kojih se Predsjednik i najmanje dva člana imenuju se iz reda diplomiranih pravnika s položenim pravosudnim ispitom. Stavkom 3. istog članka propisano je da službenički sud odlučuje u vijeću od tri člana, koje imenuje predsjednik službeničkog suda za svaki pojedini slučaj. Vijeću uvijek predsjeda član imenovan iz reda diplomiranih pravnika s položenim pravosudnim ispitom dok sukladno stavku 4. uredske i druge poslove za službenički sud obavlja upravno tijelo nadležno za službeničke odnose u županiji, Gradu Zagrebu, odnosno velikom gradu koji je samostalno ustrojio službenički sud.

Sukladno članku 54. Zakona službenicima i namještenicima u lokalnoj i područnoj (regionalnoj) samoupravi na postupak zbog povrede službene dužnosti primjenjuju se odredbe zakona kojima se uređuje opći upravni postupak.

U odnosu na članstvo obveznice u Službeničkom sudu Ličko-senjske županije, Povjerenstvo temeljem odredbi Zakona službenicima i namještenicima u lokalnoj i područnoj (regionalnoj) samoupravi Povjerenstvo zaključuje da se radi o povremenom obavljanju administrativno-upravnih poslova utvrđivanja težih povreda službene dužnosti u prvom stupnju užeg kruga osoba (službenike u jedinicama lokalne i područne (regionalne) samouprave).

Slijedom navedenog, ne bi se radilo o drugoj javnoj dužnosti, iako članove istih imenuje županijska skupština, koju bi obveznik sukladno članku 17. stavku 1. ZSSI-a mogao obavljati za vrijeme obnašanja javne dužnosti ako je to iznimno posebnim zakonom dopušteno, a ne radi se niti o obavljanju poslova u smislu stalnog i redovitog zanimanja iz članka 17. stavka 2. ZSSI-a, koje obveznici mogu obavljati uz prethodno odobrenje Povjerenstva.

 Stoga ravnateljica ustanove u zdravstvu, kojoj je osnivač Ličko-senjska županija, može istovremeno uz obnašanje navedene javne dužnosti biti član Službeničkog suda Ličko-senjske županije te za rad u istome primati naknadu, koju je sukladno članku 17. stavku 4. ZSSI-a dužna prijaviti Povjerenstvu prilikom podnošenja imovinske kartice.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Martina Brmbolić, elektroničkom dostavom
2. Objava na internetskoj stranici Povjerenstva
3. Pismohrana